കെ ജി ജോര്ജ് ചലച്ചിത്രമേള ഇന്ന് മുതല് കെ ജി ജോര്ജ് എന്ന മലയാളത്തിന്റെ അഭിമാനമായ ചലച്ചിത്ര സംവിധായകന്റെ പ്രധാന സിനിമകള് ഉള്പ്പെടുത്തിയുള്ള ഒരു ചലച്ചിത്രോത്സവം ഫെഡറേഷന് ഓഫ് ഫിലിം സൊസൈറ്റീസ് ഓഫ് ഇന്ത്യ കേരള ഘടകം സംഘടിപ്പിക്കുന്നു. മലയാള സിനിമയുടെ ഭാവുകത്വത്തെ കാലങ്ങള്ക്കു മുന്പേ നടന്ന് പരിവര്ത്തിപ്പിക്കാന് ശ്രമിച്ച പ്രതിഭാശാലിയായ ചലച്ചിത്ര സംവിധായകനാണ് കെ ജി ജോര്ജ്. ആഖ്യാനത്തിലും പ്രമേയത്തിലും ഒന്നിനൊന്ന് വ്യത്യസ്തമായ സിനിമകള് വിഭാവനം ചെയ്യുകയും ആ കാലത്തെ ചലച്ചിത്ര ഭാഷയെ തന്നെ മുറിച്ചുകടക്കാന് ധൈര്യം കാണിക്കുകയും ചെയ്ത സംവിധായകന്. ഇന്ന് മുതല് 21 വരെ നീണ്ടുനില്ക്കുന്ന ഈ ചലച്ചിത്രോത്സവത്തില് കെ ജി ജോര്ജിന്റെ നാല് സിനിമകളും അദ്ദേഹത്തെക്കുറിച്ച് ലിജിന് ജോസ് സംവിധാനം ചെയ്ത ഒരു ഡോക്യുമെന്ററിയുമാണ് സിനിമകളായി ഉള്പ്പെടുത്തിയിട്ടുള്ളത്. ഫെഡറേഷന് മുഖമാസികയായ ദൃശ്യ താളത്തിന്റെ കെ ജി ജോര്ജ് പതിപ്പിന്റെ പ്രകാശനവും ഈ ചലച്ചിത്ര മേളയോടനുബന്ധിച്ച് നടക്കും. ചലച്ചിത്രമേള ഉദ്ഘാടനം ചെയ്യുന്നത് പ്രശസ്ത ചലച്ചിത്ര സംവിധായകന് ടി വി ചന്ദ്രനാണ്. മേളയുടെ അവസാന ദിവസം സപ്തംബര് 21 ന് കെ ജി ജോര്ജ് സിനിമകളെ സംബന്ധിക്കുന്ന ഓപ്പണ് ഫോറവും ഉണ്ടാവും. സംവിധായനും നടനുമായ കെ .ബി വേണു ഓപ്പണ് ഫോറം ഉദ്ഘാടനം ചെയ്യും. കെ ജി ജോര്ജിനെ കുറിച്ച് പഠിക്കുകയും എഴുതുകയും ചെയ്യുന്ന, അദ്ദേഹത്തിന്റെ സിനിമകളെ വലിയ രീതിയില് ഇഷ്ടപ്പെടുന്ന പ്രശസ്തരായ ചലച്ചിത്രപ്രവര്ത്തകര് ഓപ്പണ് ഫോറത്തില് പങ്കെടുക്കും.ചലച്ചിത്രസംവിധായകന് ലിജിന് ജോസ് ആണ് ഫെസ്റ്റിവല് ഡയറക്ടര്. മുഴുവന് സുഹൃത്തുക്കളും കെ ജി ജോര്ജിന്റെ സിനിമകള് കാണുന്നതിനും അദ്ദേഹത്തെക്കുറിച്ച് നിര്മ്മിച്ച ഡോക്യുമെന്ററി ആസ്വദിക്കുന്നതിനും ഓപ്പണ് ഫോറത്തില് പങ്കെടുത്തുകൊണ്ട് കെ ജി ജോര്ജ്ജ് സിനിമകളുടെ ആഴങ്ങള് തിരിച്ചറിയുന്നതിനും ഈ ചലച്ചിത്ര മേളിയില് ഒപ്പം ഉണ്ടാകണമെന്ന് സംഘാടകര് അഭ്യര്ത്ഥിച്ചു.